Vakolatli iqtisodiy operator institutini joriy etish chora-tadbirlari toʻgʻrisida
(resolution, 2020-11-26)

Oʻzbekiston Respublikasi Prezidentining “Bojxona maʼmuriyatchiligini takomillashtirish va Oʻzbekiston Respublikasi davlat bojxona xizmati organlari faoliyati samaradorligini oshirish boʻyicha qoʻshimcha chora-tadbirlar toʻgʻrisida” 2018-yil 24-noyabrdagi PF-5582-son Farmoni ijrosini taʼminlash, shuningdek, bojxona tartib-taomillarini yanada soddalashtirish va xalqaro standartlarga muvofiq xalqaro savdo xavfsizligini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Bojxona maʼmuriyatchiligini takomillashtirish va Oʻzbekiston Respublikasi davlat bojxona xizmati organlari faoliyati samaradorligini oshirish boʻyicha qoʻshimcha chora-tadbirlar toʻgʻrisida” 2018-yil 24-noyabrdagi PF-5582-son Farmoniga asosan 2019-yil 1-fevraldan boshlab, Oʻzbekiston Respublikasi Vazirlar Mahkamasi tomonidan belgilanadigan talablarga javob beradigan, tashqi iqtisodiy faoliyatning halol ishtirokchilariga soddalashtirilgan bojxona tartib-taomillaridan foydalanish huquqini taqdim etishni nazarda tutuvchi xalqaro standartlarga muvofiq vakolatli iqtisodiy operatorlar instituti joriy etilganligi maʼlumot uchun qabul qilinsin. 3. Oʻzbekiston Respublikasi Davlat bojxona qoʻmitasi: 2019-yil 1-iyungacha vakolatli iqtisodiy operatorlar institutini jadal rivojlantirish maqsadida Vakolatli iqtisodiy operatorlar reyestriga kiritish mezonlariga mos keladigan yuridik shaxslarni tajriba sifatida tanlab olsin; tajriba doirasida tanlab olingan yuridik shaxslarni ularning roziligi bilan Vakolatli iqtisodiy operatorlar reyestriga kiritishni va bojxona operatsiyalarini amalga oshirishda soddalashtirilgan bojxona tartib-taomillaridan foydalanish huquqi boʻyicha tushuntirishlar berilishini taʼminlansin; 2019-yil 1-dekabrgacha Oʻzbekiston Respublikasi Investitsiyalar va tashqi savdo vazirligi, Savdo-sanoat palatasi bilan birgalikda maxsus soddalashtirishlar roʻyxatini, shuningdek, Vakolatli iqtisodiy operatorlar reyestriga kiritish uchun tanlash mezonlarini yanada takomillashtirish yoki kengaytirish boʻyicha takliflar kiritsin; ushbu qarorning mohiyati va ahamiyati ommaviy axborot vositalarida, shuningdek, tashqi iqtisodiy faoliyat ishtirokchilari orasida keng yoritilishi taʼminlansin. 4. Oʻzbekiston Respublikasi Davlat bojxona qoʻmitasining axborot tizimlari hamda maʼlumotlar bazalarini integratsiyalashtirish va mavjud maʼlumotlardan noqonuniy foydalanish imkonini bermaydigan himoyalangan aloqa kanallarini taʼminlash orqali davlat bojxona xizmati, ichki ishlar, prokuratura va soliq organlari oʻrtasida aniqlangan va fosh qilingan jinoyatlar yoki boshqa tergov natijalari, jinoyatlarni sodir etgan shaxslar, shuningdek, soliqlar boʻyicha qarzdorlik (jarimalar, penyalar va soliq qonunchilik sohasidagi boshqa huquqbuzarliklar) boʻyicha axborot almashishning elektron shaklini joriy etish toʻgʻrisidagi taklifiga rozilik berilsin. 5. Ushbu qarorning bajarilishini nazorat qilish Oʻzbekiston Respublikasi Bosh vazirining investitsiyalar va tashqi iqtisodiy aloqalar masalalari boʻyicha oʻrinbosari E.M. Gʻaniyev va Oʻzbekiston Respublikasi Davlat bojxona qoʻmitasi raisi M.B. Azimov zimmasiga yuklansin.